  Виталий Пронин "Удмурт дунне" газетысь 12 журналистъёс тодон-валанъёссэс эскеризы. Диктант капчиен ӧз сётскы.  «Удмурт дуннеос» библиотекае вуэм бере выль ӝӧкъёс ваёно луиз.Ф. Васильев нимо библиотекаын ӟоскыт. «Удмурт дуннеос» отчы вуэм бере выль ӝӧкъёс ваёно луиз. Кин ке тодон-валанъёссэ эскерыны семьяеныз ик лыктэм, кин ке огназ. - Таӵе ужрадъёсы нырысьсэ лыктӥськом, кӧня ке дасяським но, - кышноез но нылыз шоры учкыса, учкыса шуэ Д. Лачин. - Быдэс семьяенымы ик ӧз пӧрмы - пичиез покчи на, нош бадӟымез висьыны усиз, но со диктантэз Интернетын гожтоз. Диктантэ пыриськизы «Удмурт Кенеш» огаезяськонлэн азьветлӥсьёсыз но. «Удмурт Кенеш» огазеяськонлэн исполкомысьтыз ог 10 адямиос, огазеяськонлн тӧроез Т. Ишматова вамыштӥзы Эшъяськон юртэ. Татын ик диктантэз гожтӥз Удмуртилэн Тӧроез Александр Бречалов. - Калыкъёслэсь культуразэс , историзэс лябгес тодӥсько вылэм. Но со книгаосын бугыръяськыны мылкыд сётэ, - вера «Удмурт Кенеш» огазеяськонлэн кыл кутӥсь секретарез Елена Александрова. - Тросэз шугъяськизы Совето Союзысь Геройёслы сӥзем юанъёсын. Ми Совето вакытысь адямиос бере, ноку ӧм висъялэ, кыӵе выжыысь потэмын адями. Герой ке, герой. Нош татын тодоно вал. Диктантын 30 юан вал, ваньмыз аспӧртэмесь но тунсыкоесь. Кылсярысь, Россиысь тросэз калыкъёслэн вань аръян пӧрма юонзы, кызьы сое шуо ӟучъёс. Кыӵе выжыысь потэмын лётчик Михаил Девятаев, Быдӟым ож дыръя со немец концлагерьысь пегӟиз, тушмонъёслэсь самолётсэс лушкаса. Мукетыз юан: 1812-тӥ арысь Отечественной война дыръя та калык, пе, туж умой пукыӵен ыбылӥське вал. Кинъёсты французъёс «уйпал амуръёс» нималлям? Вал Удмуртиен герӟаськем юанъёс но. Кылсярысь, кыӵе карын Россиысь тужгес усто якорьёсты поттыло вал. Яке: та калыклэн кылдэмез сярысь пӧртэм мадёсъёс вань. Одӥгъёсыз шуо: соос Александр Македонскийлэн йыромем легионеръёсызлэн выжыысьтызы потэмын, мукетъёсыз - со удмуртомем тюркъёс, куинетӥосыз - бигермем удмуртъёс. Озьыен, нуналмес туж пайдаё ортчытӥм. Табере шалтыр вотэсын бугыръяськиськом, юанъёслы валэктонъёс утчаськом. Эшшо возьмаськом на йылпумъянъёсты, соос тодмо луозы 10-тӥ шуркынмонэ fadn.gov.ru, miretno.ru бамъёсын. Мария Векшина Туспуктӥз Александр Горбунов  